GEL จัดงบฯ 105 ลบ.ลงทุนสร้างฐานรากอาคาร-โครงสร้างเสาเข็มเจาะ รับแผนขยายไลน์ธุรกิจ
GEL จัดงบฯ 105 ลบ.ลงทุนสร้างฐานรากอาคาร-โครงสร้างเสาเข็มเจาะ รับแผนขยายไลน์ธุรกิจ
25 ธ.ค. 2562

บริษัท เจนเนอรัล เอนจิเนียริ่ง จำกัด (มหาชน) หรือ GEL เปิดเผยว่า ที่ประชุมคณะกรรมการบริษัทเมื่อวานนี้ (24 ธ.ค.) อนุมัติการลงทุน 2 โครงการ ในงบประมาณรวม 104.77 ล้านบาท แบ่งเป็น การลงทุนก่อสร้างอาคารเพิ่มเติม(ฐานรากอาคาร) ซึ่งตั้งอยู่ที่หมู่ที่ 4 ตำบลเชียงรากน้อย อำเภอสามโคก จังหวัดปทุมธานี ในงบประมาณรวม 91.25 ล้านบาท (รวมมูลค่าที่ดินที่พัฒนาแล้วจำนวนประมาณ 14 ไร่ มูลค่ารวมประมาณ 70 ล้านบาท ที่บริษัทได้ซื้อไว้ตามมติที่ประชุมคณะกรรมการบริษัท ครั้งที่ 13/2556 เมื่อวันที่ 30 กันยายน 2556 และมติที่ประชุมคณะกรรมการบริหารครั้งที่3/2556 เมื่อวันที่ 4 พฤศจิกายน 2556) เนื่องจากบริษัทมีแผนที่จะย้ายฐานการผลิตไปยังเชียงรากน้อย
ประกอบกับการรักษาสิทธิใบอนุญาตก่อสร้างอาคาร ดัดแปลงอาคาร หรือรื้อถอนอาคารที่กำลังจะหมดอายุ โดยแหล่งเงินทุนที่ใช้มาจากแหล่งเงินทุนหมุนเวียนของบริษัท
รวมถึงการลงทุนโครงการเสาเข็มเจาะ (Bored pile) ในงบประมาณรวม 13.52 ล้านบาท เนื่องจากบริษัทมีแผนที่จะขยายไลน์ธุรกิจเพื่อตอบสนองความต้องการของลูกค้าและเป็นทางเลือกให้กับลูกค้าเพิ่มมากขึ้น โดยมีแหล่งเงินทุนที่ใช้มาจากแหล่งเงินทุนหมุนเวียนของบริษัท